Eerste geval van listeriose in Namibië aangemeldArgieffoto: Pixabay Volgens Bernard Haufiku, Namibië se minister van gesondheid, is Namibië se eerste geval van listeriose Maandag in Tsumeb in die Oshikoto-omgewing gediagnoseer. Hy het dit Dinsdag by die parlement bekendgemaak. Volgens hom het die pasiënt (41) die siekte opgedoen deur besmette weense worsies te eet in Tsumeb, waar hy woon. Die pasiënt word tans by die Roman Catholic-hospitaal in Windhoek behandel. Volgens Haufiku is die man is ŉ ernstige maar stabiele toestand. Dit is die eerste geval wat in Namibië aangemeld is sedert die uitbreking in naburige Suid-Afrika. Hul ministerie van gesondheid en maatskaplike dienste het gevolglik die publiek gewaarsku om nie enige verwerkte vleise afkomstig van Suid-Afrika in te neem nie. “Ons is vol vertroue dat ons, ten spyte van vele uitdagings, listeriose in Namibië kan beperk en voorkom.” Hy het die publiek, veral in Tsumeb, gemaan om by hul naaste gesondheidsfasiliteite aan te meld sou hulle simptome soos koors, diarree, naarheid, spierkrampe, hoofpyn en verwarring ondervind. ŉ Bevel is ook aan die gesondheidsbeamptes gegee om alle winkels wat vleisprodukte verkoop te inspekteer en seker te maak die betrokke produkte word verwyder en vernietig. Sedert Januarie verlede jaar is 949 gevalle al in Suid-Afrika aangemeld en 180 mense is reeds dood.